KIRJALLINEN KYSYMYS E-1382/00 esittäjä(t): Michl Ebner (PPE-DE) komissiolle. Naisia suosiva positiivinen syrjintä.



Virallinen lehti nro 046 E , 13/02/2001 s. 0183 - 0184



KIRJALLINEN KYSYMYS E-1382/00 esittäjä(t): Michl Ebner (PPE-DE) komissiolle (4. toukokuuta 2000) Aihe: Naisia suosiva positiivinen syrjintä Naisten edustuksen lisäämiseksi kaikilla yhteiskuntaelämän aloilla on välttämätöntä turvautua positiiviseen syrjintään. Tällaiset toimet, ts. naisten asettaminen etusijalle tasavertaisten hakijoiden kyseessä ollessa, ovat eri maissa, mm. Ruotsissa, osoittautuneet tehokkaiksi keinoiksi edistää tasa-arvoa julkisella sektorilla. Euroopassa tällaisista aloitteista ei kuitenkaan vielä näytetä olevan täysin yksimielisiä; tästä on osoituksena Euroopan yhteisöjen tuomioistuimen Kalanke-oikeusasiassa tekemä päätös, jolla Bremenin osavaltio tuomittiin siitä, että se oli tasavertaisten hakijoiden kyseessä ollessa asettanut etusijalle naispuolisen hakijan. Samalla pyrittiin Amsterdamin sopimusta muotoiltaessa välttämään käyttämästä ilmausta positiivinen syrjintä, ja 141 artiklassa rajoitutaankin puhumaan erityiseduista naisten tasa-arvon edistämiseksi. Voiko komissio ilmoittaa, aikooko se tulevaisuudessa tehdä naisten positiivisesta syrjinnästä yleisen ja kaikkiin politiikan aloihin sovellettavan periaatteen? Anna Diamantopouloun komission puolesta antama vastaus (3. heinäkuuta 2000) EY:n perustamissopimuksen 2 artiklan mukaan yhteisön päämääriin kuuluu miesten ja naisten välisen tasa-arvon edistäminen, ja 3 artiklan 2 kohdan mukaan yhteisö pyrkii poistamaan eriarvoisuutta miesten ja naisten välillä sekä edistämään miesten ja naisten välistä tasa-arvoa kaikissa 3 artiklan 1 kohdassa luetelluissa yhteisön toimissa. Tasa-arvon valtavirtaistamista (gender mainstreaming) koskeva periaate on otettu käyttöön välineeksi, jolla tarkastellaan kunkin yhteisön toimintalinjan vaikutuksia sukupuolten väliseen tasa-arvoon. Periaate antaa mahdollisuuden positiivisiin toimiin, jos toimintalinjan analyysi antaa siihen aihetta. Yhtäläisiä mahdollisuuksia käsittelevä komission jäsenten ryhmä seuraa komission toimintalinjojen sukupuolivaikutuksia. Tätä lähestymistapaa esitetään syvennettäväksi sukupuolten välistä tasa-arvoa koskevassa viidennessä toimintaohjelmassa, jonka komissio hyväksyi 7 päivänä kesäkuuta 2000(1). Sisäisen hallinnonuudistuksen osalta komissio korosti 1 päivänä maaliskuuta 2000 hyväksytyssä valkoisessa kirjassa(2) seuraavaa: Mainstreaming-periaatteen, sukupuolinäkökohtien järjestelmällisen huomioon ottamisen kaikissa politiikoissa ja toimissa, on oltava henkilöresurssien hallinnon uudistuksen lähtökohta (II osa, s. 40). Tasa-arvon edistämiseen tarvittavat toimenpiteet toteutetaan luomalla naisten palvelukseen ottamiselle, ylenemiselle ja urakehitykselle toimielimen sisällä suotuisa ympäristö. Komissio päätti jo joulukuussa 1999, että nimittävän viranomaisen on asetettava korkeisiin virkoihin nimittämisessä etusijalle nainen, jos ehdokkaina sen suorittaman arvioinnin perusteella on yhtä päteviä miehiä ja naisia. Tätä ei noudateta automaattisesti, mutta se on yksi nimittävän viranomaisen käytössä olevista tärkeistä keinoista komission asettaman tavoitteen saavuttamiseksi eli pääjohtajina ja johtajina toimivien naisten osuuden kaksinkertaistamiseksi nykyisestä sen toimikauden aikana. Komissio on lisäksi viiden viimeksi kuluneen vuoden aikana vahvistanut vuotuiset tavoitteet, jotka koskevat komission palvelukseen ottamista ja naisten osuutta keskijohdon nimityksissä. (1) KOM(2000) 335 lopullinen (2) KOM(2000) 200 lopullinen.